Наддрукоўка (філатэлія)

Наддруко́ўка ў філатэлі́і — зборная назва дадаткова надрукаванага тэксту, часам — графічнага малюнка, на паштовай марцы, блоку, іншых знаках паштовай аплаты, гатовых да выпуску або тых, што ўжо паступілі ў абарачэнне.

Асноўнай традыцыйнай функцыяй наддрукоўкі з'яўляецца аператыўнае змяненне інфармацыі на ўжо аддрукаваных марках з-за непрадбачаных акалічнасцей — у тых выпадках, калі апошнія настолькі важныя, што патрабуюць абавязковага адлюстравання, а аператыўна падрыхтаваць новы наклад марак у паштовага ведамства няма магчымасці.

Да такіх абставін адносяцца змены паштовых тарыфаў, дзяржаўнай валюты, недахоп пэўных відаў марак, неабходнасць даплаты, змена грамадскага ладу, акупацыя і/або аддзяленне тэрыторый, абмежавання зоны абарачэння маркі. Часам наддрукоўкі робяцца ў службовых мэтах, для абароны ад злоўжыванняў (кантрольныя наддрукоўкі). Адмысловымі відамі з'яўляюцца дабрачынныя, памятныя і прапагандысцкія наддрукоўкі, якія звычайна робяць з мэтай паказу значнасці падзеі, акцыі.

Нягледзячы на часовы і экстранны характар падобных эмісій, многія паштовыя маркі з наддрукоўкамі выпускаліся і выпускаюцца мільёнамі асобнікаў і таму лёгка даступныя сёння для калекцыянераў. Іншыя — вельмі рэдкія.

 Літаратура 




Катэгорыя:Філатэлістычныя тэрміны